b'\n_START_ARTICLE_\nDynamiittitytt\xc3\xb6\n_START_SECTION_\nTuotanto\n_START_PARAGRAPH_\nReijosten huvilaa esitt\xc3\xa4\xc3\xa4 Henry Nielsenin huvila Helsingin Kuusisaaressa. Elokuvaa kuvattiin my\xc3\xb6s silloisessa Kulosaaren huvilakaupungissa ja Kulosaaren Casinolla. Sivuosissa n\xc3\xa4yttelev\xc3\xa4t muun muassa Irja Elstel\xc3\xa4, Tarmo Manni ja Arvi Tuomi.\n_START_SECTION_\nJuoni\n_START_PARAGRAPH_\nSalaper\xc3\xa4iset dynamiittimiehet pit\xc3\xa4v\xc3\xa4t kaupunkia pelon vallassa. My\xc3\xb6s johtaja Jorma Reijosen konttori joutuu tihuty\xc3\xb6n kohteeksi. Johtajan tyt\xc3\xa4r Marja Reijonen kaipaa j\xc3\xa4nnityst\xc3\xa4 tyls\xc3\xa4\xc3\xa4n el\xc3\xa4m\xc3\xa4\xc3\xa4ns\xc3\xa4 ja innostuu ry\xc3\xb6st\xc3\xb6st\xc3\xa4, ovathan dynamiittimiehet \xe2\x80\x9dviimeinen huuto\xe2\x80\x9d! Reijosille neuvotteluun saapunut rikosp\xc3\xa4\xc3\xa4llikk\xc3\xb6 Esko Vuoristo kiinnostuu Marjasta ja saattaa h\xc3\xa4net ravintolaan, jossa odottavat Marjan yst\xc3\xa4v\xc3\xa4t Lempi Rae ja taiteilija Kari Honka. Takaisin kaupunkiin Marjan puolestaan saattaa salaper\xc3\xa4inen arkkitehti Taisto. Kari ei k\xc3\xa4sit\xc3\xa4 ihailemansa Marjan kiinnostusta rikoksiin, ja p\xc3\xa4\xc3\xa4tt\xc3\xa4\xc3\xa4 antaa tyt\xc3\xb6lle opetuksen; h\xc3\xa4n pyyt\xc3\xa4\xc3\xa4 kavereitaan esitt\xc3\xa4m\xc3\xa4\xc3\xa4n rosvoliigaa Marjalle._NEWLINE_Viikonloppuna Esko vierailee Reijosten huvilalla. My\xc3\xb6s Lempi tupsahtaa paikalle ja paljastaa Karin juonen Marjalle. Paikalle saapuu my\xc3\xb6s Taisto, joka vahingossa pudottaa kirjelappusen eteisen lattialle. Marja poimii sen arvellen sen liittyv\xc3\xa4n Karin juoneen. Illalla Marja menee kirjeen neuvojen mukaisesti Rahkosen autokorjaamolle, jossa kohtaa oikeat rosvot, joita h\xc3\xa4n pit\xc3\xa4\xc3\xa4 valerosvoina. Rosvot taas luulevat Marjaa pomonsa \xe2\x80\x9dJehun\xe2\x80\x9d l\xc3\xa4hett\xc3\xa4m\xc3\xa4ksi avustajaksi. Seuraavana p\xc3\xa4iv\xc3\xa4n\xc3\xa4 Marja ja Kari lounastavat ulkona, ja j\xc3\xa4lleen arkkitehti Taisto sattuu paikalle. Marja m\xc3\xb6l\xc3\xa4ytt\xc3\xa4\xc3\xa4 is\xc3\xa4ns\xc3\xa4 arvopapereiden olevan huvilalla. Marjan poistuttua Kari kertoo juonensa Taistolle, joka ehdottaa sen toteuttamista Reijosten huvilalla._NEWLINE_Aamulla Reijosten kotiapulainen lukee sanomalehdest\xc3\xa4 dynamiittimiesten viimeisimm\xc3\xa4st\xc3\xa4 ry\xc3\xb6st\xc3\xb6st\xc3\xa4. Marja on ollut siin\xc3\xa4 mukana, ja k\xc3\xa4sitt\xc3\xa4\xc3\xa4 kauhukseen olleensa tekemisiss\xc3\xa4 oikeiden rosvojen kanssa! Silt\xc3\xa4 seisomalta h\xc3\xa4n rynt\xc3\xa4\xc3\xa4 poliisiasemalle ja paljastaa kaiken Eskolle. Hieman vastentahtoisesti Esko hyv\xc3\xa4ksyy Marjan osallistuvan viel\xc3\xa4 yhteen keikkaan. Kohteena on Reijosten huvila, jonne Esko l\xc3\xa4hett\xc3\xa4\xc3\xa4 poliisit etuk\xc3\xa4teen nappaamaan roistot. Poliisipa pid\xc3\xa4tt\xc3\xa4\xc3\xa4kin Karin l\xc3\xa4hett\xc3\xa4m\xc3\xa4t valerosvot ja vie heid\xc3\xa4t mukanaan. Sen j\xc3\xa4lkeen Marja tulee huvilalle oikeiden dynamiittimiesten kanssa ja kohtaa Karin, joka on j\xc3\xa4\xc3\xa4nyt yksin haahuilemaan huvilan pihamaalle. Sis\xc3\xa4ll\xc3\xa4 huvilassa on l\xc3\xa4sn\xc3\xa4 kotiapulainen Ulla, joka nukkuu sike\xc3\xa4sti keitti\xc3\xb6n takahuoneessa. Marja j\xc3\xa4rjest\xc3\xa4\xc3\xa4 rosvoille viihdett\xc3\xa4 sill\xc3\xa4 aikaa kun poliisit kiit\xc3\xa4v\xc3\xa4t takaisin. He saapuvat paikalle viime hetkell\xc3\xa4. Taisto paljastuu Jehuksi ja Marja py\xc3\xb6rtyy. H\xc3\xa4n vannoo haluavansa vastedes viett\xc3\xa4\xc3\xa4 niin tyls\xc3\xa4\xc3\xa4 el\xc3\xa4m\xc3\xa4\xc3\xa4 kuin suinkin...rikosp\xc3\xa4\xc3\xa4llikk\xc3\xb6 Vuoriston kanssa.\n_START_SECTION_\nArviot\n_START_PARAGRAPH_\nUuden Suomen kriitikko arvioi elokuvan olleen \xe2\x80\x9dtervetullut piristys keskelle ankeaa syksy\xc3\xa4\xe2\x80\x9d. Helsingin Sanomissa kriitikko Paula Talaskivi kirjoitti: \xe2\x80\x9dSuomi-Filmin uutuus on sellainen hyv\xc3\xa4ntuulisuuden t\xc3\xa4ysosuma, ettei meill\xc3\xa4 moniin aikoihin ole sen vertaista tehtyk\xc3\xa4\xc3\xa4n. \xe2\x80\x93 \xe2\x80\x93 Mutta Tetill\xc3\xa4 ja Vaalalla on ollut tukenaan my\xc3\xb6s sellainen armoitettu komedienne kuin Lea Joutseno, jonka vertaista meill\xc3\xa4 ei t\xc3\xa4ll\xc3\xa4 alalla kerta kaikkiaan ket\xc3\xa4\xc3\xa4n muuta olekaan.\xe2\x80\x9d Vuonna 1988 Tapani Maskula arvioi: \xe2\x80\x9dWilliam Markus ja aivan erityisesti Tapio Nurkka sopivat mainiosti eloisan Lea Joutsenon aisapareiksi. Nurkan kuivan niukka komiikka ei ole saanut meill\xc3\xa4 liiemm\xc3\xa4lti seuraajia.\xe2\x80\x9d Kansan Uutisissa Antti Lindqvist luonnehti Joutsenoa \xe2\x80\x9dratkipirte\xc3\xa4ksi \xe2\x80\x93 \xe2\x80\x93 jota ilman elokuvalla olisi varsin v\xc3\xa4h\xc3\xa4n annettavaa\xe2\x80\x9d._NEWLINE_Televisioesityksen yhteydess\xc3\xa4kin kritiikiss\xc3\xa4 kiitet\xc3\xa4\xc3\xa4n Lea Joutsenoa "sotavuosien s\xc3\xa4ken\xc3\xb6ivimm\xc3\xa4ksi komedienneksi" (Arto Pajukallio, Helsingin Sanomat).'